בס"ד

הצעת מחקר פרופ' יוסף שרביט, המחלקה לתולדות ישראל ויהדות זמננו

 **שואה ותקומה – לראות את התמונה השלמה, בין עומק תהליכים לבין רוחב יריעתם**

1. **מבוא**

מחקריי על יהודי צרפת, צפון אפריקה וחכמת ישראל בעת החדשה היו עד כה מחקרים ממוקדים במרחב ובזמן. בעבודות אלה התמודדתי עם המגמות ההיסטוריוגראפיות הקיימות במחקר הנעות בין אירופו-צנטריוּת, מחד גיסא לבין דיכוטומיה מובנית, מאידך גיסא. נחשפו בפניי שלושה נדבכים של שניוּת ואמְבּיוולנטִיות – במישור ההיסטוריוגרפי, הזהותי והסוציולוגי ונפתח בפניי צוהר לסוגיות קרדינליות, המנסרות בחלל המחקר ההיסטורי, אשר חייבו עיון מחודש, תוך בחינה מתודולוגית מדוקדקת ומוקפדת – כדוגמת מסורת ומודרנה, יישוב ישן ויישוב חדש, חכמת ישראל ומדעי היהדות, חקר זהויות, כמחוללות היסטוריה ולבסוף שואה ותקומה. ברצוני כעת לעבור לפאזה היסטוריוגראפית רחבה יותר המתבוננת ביהודי הפזורה הספרדית וארצות האסלאם, תוך חקר משווה עם הפזורה האשכנית וארצות הנצרות מהמאה הט"ז עד ימינו. מחקרי זה יתמקד בסוגיית השואה והתקומה. זהו מחקר אקדמי ומדעי למהדרין אולם ברצוני להתכתב עם החברה הישראלית השרויה במשבר זהות עמוק. המבט על התמונה השלימה עשוי להנהיר מורכבות אותה תמונה ואף להעניק מזור.

1. **שואה ותקומה**

ברצוני לעסוק בסוגייה משמעותית לחברה הישראלית – סוגיית השואה והתקומה. אני סבור שאין להסתפק בפרדיגמה הרווחת במחקר האקדמי, לפיה השואה והתקומה הינם מאורעות בני זמננו (המאות י"ט-כ') ומאורעות אירופאיים מובהקים, אלא **שיש לתור אחר שורשיהם ההיסטוריים ולעיין ברוחב יריעת התרחשותם. חידוש מחקרי לא יהיה רק במישור הכרונולוגי – המאות הט"ז-כ' – כי אם בתפרוסת הגיאוגרפית – צפון אפריקה, המזרח התיכון (כולל מערב אסיה) והקהילות הספרדיות בבלקן ובאירופה.**

ספרו האחרון של **ההיסטוריון-סוציולוג יעקב כ"ץ**[[1]](#footnote-1) בו עקב אחר קהילות ישראל שישבו בארצות הנצרות, מאז ראשיתם של ימי הביניים ועד לעת החדשה, מהווה עבורי מקור השראה. מהלכו המתודולוגי, ראוי לתשומת לב המחקר ההיסטורי בפזורות ישראל השונות. כמו יעקב כ"ץ שהתבונן והתמקד בגלגוליהן של שתי תופעות נמשכות והולכות – המתח שבין היהודים לבין האומות הנוצריות והחתירה של היהודים לשמר ולקיים את זהותם הקיבוצית – תופעות שנתפסו על ידו כשורשים ההיסטוריים של השואה ושל תקומת ישראל כך ברצוני לעמוד על השואה והתקומה כתהליכים החובקים את העולם היהודי כולו – בארצות הנצרות כבארצות האסלאם. שנאת ישראל, אנטישמיות מודרנית ומדיניות מפלה, ההופכים את הצלב והסהר לכדי צלב קרס, המוביל מדיניות השמדה, אותה אלה גם אלה מבקשים ליישם ולממש ועמה מבקשים לשתף פעולה, בנפש חפצה.[[2]](#footnote-2) בד בבד, מהמאה הט"ז התהוו תהליכים של כיסופים ומהלכים מעשיים למימוש הרעיון המשיחי הנורמטיבי, שהוראתו השאיפה לקוממיות ישראל: קיבוץ גלויות זוטא לכדי יישוב המונה עשרת אלפים נפש, מספר המבטא גידול דמוגרפי כיבוש הארץ (דוד הראובני ושלמה מולכו), ההתיישבות בה (דונה גרציה מנדס ודון יוסף נשיא), העצמת מעמד השפה העברית (רבי ישראל נג'ארה) ופעילות כלכלית ומסחרית בינלאומית (דונה גרציה מנדס), תוך חקיקה לאומית ובניית מוסדות לאומיים, בדמות חידוש הסנהדרין, הסמיכה והשולחן ערוך (הרב יעקב בירב ורב יוסף קארו) ותוך יצירת תשתית אידאית לכל אלה ביצירתם הרוחנית של הרבנים לוריא אשכנזי, שלמה אלקבץ ודון יצחק אברנאל.

אריאל שרון המנוח לא פעם הפציר במשרד החוץ הישראלי לא לארח דיפלומטים ב"יד ושם" כי אם במערת המכפלה: הוא ביקש לומר, סימבולית, שארצנו אינה ארץ מקלט כי אם ארץ ייעודה. זה מה שהראי"ה קוק, בהתייחסו להרצל, ביקש לומר, באומרו: "לא הד קול, שעם שנואי בעולם, הולך לבקש לו מקלט בטוח מרודפיו [...] אלא שגוי קדוש, סגולת העמים, גור אריה יהודה [...] הולך ושב אל נחלתו, אל 'גאון יעקב אשר אהב סלה'" (אגרת תקע"א).

התהליכים האמורים במאה הט"ז הגיעו לכלל הבשלה במאה התשע-עשרה והעשרים לכדי שואת העם היהודי ותקומת העם היהודי – קהילה, קהילה ודמות דיוקנה ודפוס פעולתה. ושוב אנו ניצבים במאה העשרים ואחת בפני הברירה והבחירה – אלי ארץ מקלט פנינו או שמא אלי ארץ ייעודה?

יתר על כן, אין לראות בשואה והתקומה סיבה ומסובב, שכן אלו שני ערוצים נפרדים – החוקר וההיסטוריון הזהיר ישים לב לכך, ויורה לתלמידיו כן. המאה השש-עשרה מעצבת תהליכים של שואה ותקומה, בו זמנית: הרפורמציה והקונטר-רפורמציה, הרנסנס וההומניזם מחד גיסא והרעיון המשיחי הנורמטיבי, לפיו עם ישראל שואף לכונן ממלכתיות מחודשת על אדמת ישראל, שתקרין על העולם כולו, מאידך גיסא.

יצוינו מחקרים חדשים מעטים אודות הציונות בפזורה הספרדית שבהחלט מהדהדים במחקרי: פרופ' אלון גל מתאר אותה "**כתנועת המשכיות לאומית הקשורה בשורשיה לציוויליזציה היהודית ולמסורת של תרבות פוליטית יהודית**", מצד אחד ו"**ציונות של מסורת, רצף ותחייה בעלת פוטנציאל ציוני גבוה**", מאידך גיסא.[[3]](#footnote-3) בהמשך לכך ד"ר יצחק בצלאל כותב את מחקרו שלכותרתו הוא מצטט את נחום סוקולוב האומר לספרדים בארץ ישראל: **"אנחנו נעשינו ציונים ואתם נולדתם ציונים".**[[4]](#footnote-4)

אדגיש שהיות ורעיון של שואה לישראל לא פס מהעולם – הממצאים שנחשפו בידי יונתן פולארד והפצצה האיראנית המתקתקת יוכיחו – לפיכך, מתודולוגית אין זה נכון למקד את מאורעות השואה בגרמניה הנאצית, אלא לעיין בשורשים התרבותיים של תרבויות "אדום וישמעאל", שבהם מצויה התשוקה להשמדת ישראל. גרמניה הנאצית "זכתה" לשיתוף פעולה אקטיבי ופאסיבי מצד מעצמות הציר, בעלות הברית, וארצות האסלאם וללא התעמקות בשורשים התרבותיים של אותן תרבויות לא יובנו המהלכים הללו לאשורם. ידן של משתפות הפעולה המוצהרות, המדינות הגרורות ואף לא פחות, "העולם החופשי" והמוסדות הבינלאומיים, היו במעל – במניעת הגירה לארצות שונות, כולל לארה"ב; בחסימת העלייה לארץ ישראל על ידי הבריטים; במניעת יציאה המונית של יהודים מגרמניה ומארצות מזרח אירופה, ערב פרוץ מלחמת העולם השנייה; בהפצת תואנה שקרית ומוליכה שולל אמריקנית, לפיה יש להשקיע בניצחון צבאי מזהיר ככל האפשר על גרמניה וכך להביא למזור לכל המדוכאים בארצות הכיבוש; בקיומה של ועידת ברמודה לענייני פליטים חסרת התוחלת (1943) בזמן ש"הפתרון הסופי" היה ידוע לכל; בהקמת ועד אמריקני תחת לחץ ציבורי כבד, שהושיט בשלהי המלחמה סיוע מועט מדי ומאוחר מדי; בהתנהלות האפיפיור פיוס ה-12 שקשר קשר של שתיקה ונמנע ממחאה ומהוקעה מפורשת של פשעי הנאצים, להם היה מודע, תוך שהוא "מציל" יהודים ומעניק להם מחסה במנזרים, עם מחשבת שמד זדונית; הצלב האדום שלא נקף אצבע וששיתף פעולה עם ההונאה המפורסמת של מחנה טרייזנשטט; בקהילות היהודיות בארצות האסלאם שהיו חשופות לתעמולה נאצית בשפה הערבית בניצוחו של גנראל הס.ס חאג' אמין אל חוסייני. אומה שלמה, הייתה במלכוד מובהק בארצות ערב ומערב! רק פינלנד, דנמרק, בולגריה ואיטליה, מחתרות, מאקי, רזיסטאנס ו-27 אלף חסידי אומות העולם ייזכרו כאיים בודדים באוקיינוס גדול של זדון.[[5]](#footnote-5)

ב-4 לספטמבר 2003 נערך מטס מעל אושוויץ, בהובלה של תת אלוף אמיר אשל. אשל ביקש מ"יד ושם" מספר שמות של יהודים, שיצאו במשלוח לאושוויץ באותו יום, 60 שנה קודם לכן. למרבה הסמליות נמסרה רשימה של חמישה יהודים יוצאי קהילת אלג'יריה, שיצאו מדרנסי (צרפת) לאושוויץ. סיפור זה עשוי להבהיר שהשואה, שהפכה לרכיב משמעותי של הזהות הישראלית, חלה על כל יהודי באשר הוא שם. הוא עשוי להנהיר קונצפט "שואת העם היהודי", אשר עשוי להפרות את ההיסטוריוגרפיה של השואה, מתפיסה רגיונלית, ועל כן תפיסה חלקית ומדירה, לתפיסה כוללת הרואה את התמונה השלימה.

הנאצים שביקשו לראות "עולם ללא יהודים", כדברי פרופ' אלון קונפינו,[[6]](#footnote-6) ראו כל יהודי כמי שעל הכוונת. לצערנו יהודי אירופה נפגעו באופן דרמטי: שליש מיהודיה נכחד במפלצתיות אין קץ. **אולם, שומה עלינו לא להגדיר את השואה כאירוע מקברי המסתכם במספר נרצחים אלא כאירוע תהלִיכִי, מתפתח ומסלים, שראשיתו בחקיקה מפלה, והמשכו בגיטואיזציה, אריזציה, מינוי יודרנראט, הקמת מחנות ריכוז ועבודות כפייה, ואחריתו במשלוח למחנות השמדה. יתר על כן,** **השואה אינה רק שמד והשמדה, היא לא רק ההתרחשות השטנית, בה הצורר היה עסוק בפתרון הסופי, אלא גם ההתרחשות המפוארת שבה הקורבן לא רק ספג מכות כי אם השיב מלחמה שערה, כדברי פרופ' לוסי דווידוביץ, במרי, התנגדות פיסית ורוחנית, פרטיזנים ומחתרות, ובאהבה גדולה שהרעיפו בני העם היהודי ומתי מעט מחסידי אומות העולם, על קורבנות אותה אימה, כדברי הסופר אהרון אפלפלד. השואה מבוססת על נִפרדותה המוחלטת, ממלחמת העולם השנייה שעמדה ברקע: בבחינת ההבחנה התהומית בין אושוויץ להירושימה, כפי שעושה אותה גר הצדק הד"ר אברהם לבני, בספרו המונומנטלי, שיבת ציון נס לעמים.**

בעוד שהאוריינטציה האירופאית של היטלר ועושי דברו במכונת ההשמדה, מוכחת, הרי שלא פחות נהיר שתורת הגזע הנאצית כוונה אל כל יהודי באשר הוא ושבמהלך המלחמה שואת יהודי אירופה "גלשה" אל מחוץ לגבולות אירופה – בצפון אפריקה, במזרח התיכון והקרוב. ניתן לעקוב במדויק אחר החלת "הפרמטרים" של השואה, בחלק מאזורים אלה, עד כדי הגעת, חלק מיהודיהם, אל שואה בשלימותה ואל מציאות שהייתה כפסע למוראות השואה, במיוחד בצפון אפריקה הצרפתית והאיטלקית.

די להציג שאלות ודמויות מפתח המחברות בין "זירות השואה", שבאמצעותן נוכל להביט נכוחה על התמונה בשלימותה: מה היה מתרחש לעולם היהודי אם תנועת זרועות המלקחיים הנאצית הייתה צולחת והקורפוס האפריקני מחד והדיוויזיות הגרמניות במבצע ברברוסה, מאידך, היו נפגשים באמצע הדרך, דרך ארץ ישראל והלבאנט? מה היה מתרחש לקהילות היהודיות בצפון אפריקה אלמלא "מבצע לפיד" ותבוסת איטליה? מדוע נשלח ואלטר ראוף, המומחה למשאיות גז, לתוניסיה? מה היה גורלן של הקהילות היהודיות באפגניסטן, בה המשטר היה חשוף להשפעה הנאצית, בעיראק, שה"פרהוד" בה, בחג השבועות 1941, נבעה מהפיכה פרו נאצית, באיראן שבה רזא שאח, הפרו נאצי, החליף את השם של פרס לאיראן, כדי להצביע על הארים האוטנטיים, בסוריה ולבנון, תחת משטר וישי, אלמלא "מבצע ברברוסה" ופלישת בעלות הברית למזרח הקרוב וללבאנט? מה היה עולה בגורלו של היישוב בארץ ישראל אלמלא "תבוסת אל עלמיין" והכשלת "מבצע אטלס"? מה היה מתרחש בטורקיה הניטראלית, ש-55 אלף יהודיה (באזור האירופאי) היו "על הכוונת" של הצורר ב"מסמך ואנזה", אלמלא התפנית ביחסיה עם גרמניה הנאצית ב-1944? כיצד הייתה נתפסת דמותו של חאג' אמין אל חוסייני, אילו הובא לדין בישראל, על שיתוף הפעולה שלו עם היטלר, על תכניותיו להשמיד את היישוב היהודי בארץ ישראל ולהשמיד את יהודי ארצות האסלאם (משרפות עמק דותן) וכאחראי להפצת התעמולה הנאצית ברדיו ברלין, בלשון הערבית, אל מרחבי ארצות האסלאם – וזאת, עוד בטרם משפט אייכמן ואף משפט דמייניוק.

יתר על כן, לקהילות היהודיות הספרדיות ברחבי אירופה – בבלקן, איטליה, צרפת והולנד – שמאה אלף מבניה הושמד – התאפיינו קווי ייחוד, בקורותיהן בתקופת השואה. ואולם ייחודיות זו לא האפילה על שותפות הגורל, שהמשורר ואיש החינוך בלפור חקק עמד עליה בקינתו לכ-180 יהודי בגדאד, שנרצחו במאורעות הפרהוד. אין ספק שדברי חקק היו לי למקור השראה, כהיסטוריון המבקש להביט על התמונה השלימה.

ולא בכדי יהודי לוב, תוניסיה, מרוקו כלולים זה מספר שנים בקרן תביעות ניצולי השואה ואף אושרו הטבות ליוצאי אלג'יריה, מרוקו ועיראק. שותפות הגורל של העם היהודי בכללותו, שהיווה כולו, יעד להשמדה עשויה להציג קונצפט כולל ולחשוף נתיבי מחקר חדשים.

אלפרד נקאש נולד בקונסטנטין (אלג'יריה) ולמד שחיה בבריכת השחייה, שלמרגלות העיר ההררית הקסומה קונסטנטין. השחיין המבטיח הגיע לטולוז, בה קצר הישגיו האולימפיים. מסעוד חי ויקטור יונג פרז נולד בתוניס (תוניסיה). בגיל 14 החל להתאגרף באופן סדיר באגודת "מכבי תוניס" ובגיל 17 היגר לפריס, בה החל בקריירה שהביאה אותו לאליפות עולם באגרוף. נח (נורבר) קליגר, נולד בשטרסבורג (צרפת) וגדל בבלגיה, היה ספורטאי, אצן לריצות קצרות ושחיין למרחקים ארוכים – שלושתם הגיעו לאושוויץ בדרכים נפתלות וקשרו גורל משותף בהיותם ספורטאים ומתאגרפים "המשעשעים" בימי א' את הגרמנים, בזירות אגרוף, לצד משרפות פעילות.

אלפרד נקאש שכל את אשתו ובתו, מיד עם הגיעו לאושוויץ. הוא שרד את אושוויץ, שב לטולוז ולמרות שברון לבו קצר הישגים אולימפיים נוספים. יונג פרז נרצח בצעדת המוות, תוך שמצליח למסור כיכרות לחם לחבריו, כיכרות שחילץ מצריף נטוש בצדי הדרכים. נח קליגר הצליח לעלות לארץ, ראשית, על סיפון אניית "אקסודוס", שעליה צורף למפקדי הקרב בלב ים בקומנדו הימי הבריטי ולבסוף ממחנות הסגר בגרמניה. בארץ השתתף במלחמת העצמאות, בקרבות לשחרור באר שבע.

"שואת העם היהודי" הינו קונצפט עליו אני שוקד מתודולוגית, היסטורית וחינוכית וכמובן קונצפט זה מבקש לעמוד על הדומה והשונה בכל "זירות השואה" בעולם היהודי, אולם אין כסמליות המובהקת של שלושה אישים אלה המגלמים את שותפות הגורל של העם היהודי בימים קודרים אלה, תוך שבד בבד נרקמים בכל תפוצות ישראל, מאורעות קוממיות ישראל.

מנגד, אדגיש ואומר שאוצרות חכמת ישראל הם והיו המקורות מהם ינקה הציונות, ואין זה נכון להסתפק בפרדיגמה המשולשת, שכביכול עיצבה את הציונות ואין בלתה: האמנציפציה-חילון, האנטישמיות והלאומיות המודרניות. פרדיגמה זו נכונה חלקית לפזורת ארצות הנצרות ופחות נכונה לפזורת ארצות האסלאם. פרדיגמה זו מהווה הגורמים המידיים שעיצבו את האתוס הלאומי של הציונות בארצות הנצרות באירופה המזרחית, המרכזית והמערבית. אולם השורשים העמוקים להולדת הציונות לעולם יהיו השורשים התרבותיים. הציונות היונקת מהרעיון המשיחי הנורמטיבי מגלמת השאיפה לארץ ייעודה, בעלת ייעוד אוניברסאלי. גם הציונות שהופיעה מתוקף פוגרומים ומשברים, שגילמה שאיפה לארץ מקלט ומענה למצוקה קיומית, ינקה בסופו של דבר משורשים תרבותיים.

יתר על כן, אף יודגש שהלאומיות היהודית הקדימה בכל קנה מידה את הלאומיות האירופאית המודרנית, שכן יסודה בתקופת המקרא – בלאומיות מקראית שהתמודדה ואף קראה תיגר על המרחבים האימפריאליים של המזרח הקדום. הלאומיות היהודית יונקת אפוא באופן מהותי מתקופת המקרא, בה פעלה האומה הישראלית "הלאום הראשוני האמתי", כלשונו של אדריאן הייסטינגס ("בנייתן של אומות: התנ"ך והיווצרות מדינות הלאום").

בהמשך לכך יודגש כי באופן דיאלקטי ופרדוקסלי, חוקר הקבלה גרשום שלום ראה בציונות ובחסידות בבואה של השבתאות, ומבחינה זו ינק מאוצרות חכמת ישראל ולאו דווקא נסמך על הלאומיות האירופאית שכן הוא ראה במיסטיקה הכוח הלאומי של היהדות ובציונות הגורם שהוסיף גוון פוליטי למיסטיקה הגלותית. אף שאני מסכים עמו באופן חלקי, מצאתי לנכון לציין זאת.

אעיז ואומר דבר המעמיק חקר עוד יותר. בכ"ז ניסן ובה' באייר התמסדה מסורת רבת חשיבות בישראל, שתמציתה צמד המילים: שואה ותקומה. ואולם הגיעה העת להסיר את הלוט מעל אלפיים שנות היסטוריה שהיו ברקע לשתי הדרמות האמורות: בעוד שגולת הכותרת של "ציוויליזציית השואה" הייתה שואת העם היהודי שהתרחשה, מבינות למלחמת העולם השנייה; גולת הכותרת של "ציוויליזציית התקומה", הייתה תקומת העם העברי, מבינות למלחמת הקוממיות, רבת ההוד והגבורה – על כל הסתעפויותיה, במרי, בהעפלה, במרד ובמחתרת.

אלו לא דעות ואמונות – אלא התרחשות היסטורית רבת תהפוכות שהצד השווה שלהן הוא הולדתן של שתי ציוויליזציות: בט' באב 70 לספירה נולדה "ציוויליזציית השואה", היא מלכות אדום שצבעה את קורותיה בצבע אדום! כל תוחלתה הייתה להפוך ל"ישראל האמיתי" (Verus Israel) ולהכחיד את שם ישראל. רומא הפגאנית הייתה לקיסרות רומי הקדושה, ממלכת הצלב שקראה את קריאת הקרב "ירושלים אבודה" (**H**ierosolyma est **P**erdita) הייתה ל"מאורעות הפ-הפ", הרקונקוויסטה הייתה לאינקוויזיציה, הצלב היה לצלב הקרס, גזרות ת"ח-ת"ט היו לשואה בטרם שואה. "מורשת" ברורה עברה דרך הדריינוס קיסר לאפיפיור סילבסטר, דרך טורקדמה למרטין לותר, עמנואל קאנט וגיתה, שהניחו את השורשים התיאולוגיים, הפילוסופיים והתרבותיים של הרייך השלישי.

מנגד, באותו יום מר ונמהר של ט' באב 70 נולדה "הציוויליזציה של תקומה": הציפייה, השאיפה לעולם טוב יותר נולדו והתקווה עמהן. הנבואה העברית וקולותיה הקוראים לציון החלו להדהד באותו יום יותר מתמיד והיו למקור של השראה ושל כיסופים: מברית בין הבתרים, דרך נביאי ישראל, ריש לקיש, שמואל הנגיד, רבי יהודה הלוי, רש"י, רבי יחיאל מפריס, המהר"ם מרוטנברג, רמב"ן, דונה גרציה, האר"י שבחבורה, רבי אברהם אזולאי, עד להיינריך היינה, הרצל, מקס נורדאו, הרבנים קוק, מיכאל שרביט, יוסף גנאסיא וי.ל. אשכנזי (מניטו).

שתי ציוויליזציות המקיימות זה אלפיים שנה דיאלוג נואש ושיח חרשים. אין זה מפתיע ש"ציוויליזציית השואה" בתהליך של קריסה ו"ציוויליזציית התקומה" בתהליך של שגשוג – שכן בָּיחס לָאחר האולטימטיבי טמון מנגנון מהותי של הרס עצמי או של בקשת הטוב לעולם. שתי ציוויליזציות מקבילות – האחת נדמית חזקה אבל צועדת אל תהומות, האחרת נדמית חלשה אך נוסקת אל לב לבה של הציוויליזציה האנושית.

התהייה לפשר דומיננטיות "ההיסטוריוגרפיה המשברית" בדורות האחרונים על פני "ההיסטוריוגרפיה האורגאנית" מובילה אותנו למטוטלת האסכולות לחכמת ישראל ומדעי היהדות.

1. **מטוטלת האסכולות לחכמת ישראל ומדעי היהדות – ברלין, ירושלים, פאריס ומרכז הרב**

המאה הט"ז ראתה את התהוותן של הפזורות היהודיות הגדולות – בפולין וליטא מחד גיסא ובאימפריה העות'מאנית, בצפון אפריקה ובאיטליה, מאידך גיסא. מאה זו מהווה עידן של התבססות ושגשוג בכל המישורים בשתי הפזורות, עידן של עדכון, כיול ואיפוס כל המערכות – בוודאי באשר למדעי היהדות והרעיון המשיחי הנורמטיבי, שהוראתו כינון קוממיות ישראל בארץ ישראל – מהמהר"ל מפראג, השל"ה הקדוש (הרב ישעיהו הלוי הורוביץ), דרך האר"י הקדוש, רבי יוסף קארו, רבי שלמה אלקבץ עד דון יצחק אברבנאל ודונה גרציה מנדס. הרמוניה שרתה בכל המרחב הגדול הזה – מוועד ד' הארצות עד לצפת המעטירה. רבי משה איסרליש ראה ברבי יוסף קארו, המרא דאתרא של ארץ ישראל ולו הבכורה באשר לו תורת ארץ ישראל ועל כן הניח את "המפה" על ה"שולחן הערוך", לאות של כבוד והוקרה.

אלא שהמאה הי"ז בסערה גדולה חוללה דיסהרמוניה באותה שלווה – מ"המבול" של גזרות ת"ח-ת"ט (1648-1649), דרך המשבר השבתאי עד לרעידת האדמה השפינוזאית. אנדרלמוסיה הכתה בעוצמה רבה בשתי הפזורות ללא רחם, בסדרי הלמדנות היהודית והרעיון המשיחי. עיקרי אמונה נעקרו ממקומם והרעיון המשיחי הפך לכאוטי, תוך משבר אמון באליטה הרבנית וראשיתו של חילון מכרסם. המאה הי"ז בבחינת קו פרשת המים בעת החדשה המוקדמת – מסיבות היסטוריות וסוציולוגיות הפזורות השונות הגיבו באופן שונה: בעוד הפזורה הספרדית **התגברה** על כל אלה והחליטה לשקם את ההריסות, תוך עיצוב "דפוס של אחדות", הרי שהפזורה האשכנזית **התעמתה** עם כל אלה, תוך עיצוב "דפוס של פיצול".

הנצרות איימה על הזהות של היהודי והאסלאם איים על המעמד של היהודי ולכך הייתה השלכה על התגובות השונות. הריהביליטציה של הלמדנות היהודית והרעיון המשיחי הנורמטיבי התנכ"י וה"דפוס של אחדות" נבעו מאקלים שיש בו דרור אינטלקטואלי המאפיין את ארצות האסלאם, מיניקה מחודשת בתורה של המאה הט"ז ותפיסת היהדות כאומה, מחד גיסא; העימות הרעיוני וה"דפוס של פיצול" נבעו מאקלים פולמוסי המאפיין את ארצות הנצרות ותפיסת היהדות כדת.

במאה הי"ט-כ' האסכולות הברלינאית (1819) והירושלמית (1919) לחכמת ישראל שביקשו לנסח מחדש את יחסן ללימודי היהדות, בפריזמה של אמנציפציה ולאומיות, החלו להתכתב בטבעיות עם המאה הי"ז הספקנית, הכאוטית והמערערת תחת עיקרי האמונה, בשם "המדע המחקרי הטהור". באופן זה פרופ' גרשום שלום ביקש לערוך ריהביליטציה ללימודי הקבלה ולשבתאי צבי "אבי התמורות של העת החדשה", תוך הכתמת הרב יעקב ששפורטש הלוחם הגדול בשבתאי צבי כ"אינקוויזיטור יהודי". באופן זה פרופ' יוסף קלוזנר (1923) וראש הממשלה דוד בן גוריון (1953) ביקשו לבטל את החרם על שפינוזה ולגלות כלפיו גילויי אחווה בלתי תלויים.

לעומתן, האסכולות הרב קוק (1904) והפריזאית (1946) לחכמת ישראל, שביקשו לקרא תיגר על ההרס התרבותי שבין שתי מלחמות העולם ולאחר מלחמת העולם השנייה, ולשוב אל יהדות מאוזנת, אל נורמליות הגוברת על קוטביות, החלו להתכתב עם המאה הט"ז הנורמטיבית המבקשת לשוב אל היסודות והעיקרים הלכתחיליים – כך עדנה מחודשת הייתה למהר"ל ולשל"ה הקדוש, כך הקבלה הלוריאנית הייתה לאם כל התובנות היסוד של מדעי היהדות והרעיון המשיחי הנורמטיבי.

הפרספקטיבה של 500 שנה מאפשרת לזהות את תהליכי הרציפות והנתק שאירעו בשתי הפזורות, תוך זיהוי תהליכי הריפוי והפיוס ההולמים את שתיהן. אני סבור, שהבירור המתרחש עתה בעת שיבת ציון הגדולה, הוא בירור הנובע מהמפגש הגדול של גלויות ישראל עם מטענן הרב, לטוב ולמוטב. הדיון נוקב ועמוק וטוב שכך. כך הפולמוסי יפויס וכך השאנן יתעמק. **יש בתוקף שיבת ציון ויחד שבטי ישראל, בתוקף ההפריה ההדדית לשוב ולתקן עולם.**

**לסיכום**,

זו אפוא תכנית הצעת המחקר שלי. ברצוני אם כן לשקף את החברה הישראלית, תוך ביאור ובירור שורשיה התרבותיים וההיסטוריים שלה. ולהציע דרך להביא מזור לאותה חברה המבקשת את דרכה ואת עתידה.

1. רשימת פרסומים בחמש השנים האחרונות:

**ספרים**

### Y. Charvit, Les Juifs d’Algérie: Historiographie, Méthodologie, Tradition et Modernité (1750-1914), Editions Universitaires Européennes, Sarrebruck, 2019 (200 pages).

1. י' שרביט**,** עבריות ומעבר לה – דיוקן אינטלקטואלי של הרב י. ל. אשכנזי (מניטו), אדרא, תל אביב, תשע"ט. (300 עמודים)**.**

**מאמרים**

### י' שרביט, "פזורות ישראל במשנתו של הרב י.ל. אשכנזי (מניטו): מפגש בין תפוצתי בבית המדרש 'אורסאי' בפאריס, 1946-1970", לבי במזרח, ג (תשפ"א), עמ' 364-378.

1. Y. Charvit, "l'Etat d'Israël, le miroir de l'Universel Humain selon Manitou", *Pardès,* 63 (2019), pp. 197-202.

### י' שרביט, "השותפות ההיסטורית בין חכמי אלג'יריה וארץ ישראל, בעידן של תמורות (1962-1830)", לבי במזרח, א (תשע"ט), עמ' 322-295.

**מאמרים שהתקבלו לפרסום:**

### Y. Charvit, "On the Question of the Fasting of Destruction after the Independence of Israel - Rabbi Uziel and the Sages of Algeria (1949)", *The Jubilee Book in honor of Prof. Zvi Zohar,* Bar Ilan University Press. (In Press)

1. Y. Charvit**,** "The Sabbatean Syndrome, Messianic Idea and Zionism", *Journal of Jewish Studies* (Accepted, subject to several corrections)

**תחומי התמחות מדעיים:**

התמחות בהיסטוריה חברתית ואינטלקטואלית של יהדות אגן הים התיכון. התמחות בחקר יהדות צפון אפריקה, צרפת וארץ ישראל במאות י"ח-כ' – בדגש על קהילות יהודי אלג'יריה, מרוקו וצרפת ובזיקתן לארץ ישראל ולמדינת ישראל. התמחות בתולדות חכמת ישראל בצרפת (במאות הי"ט-כ').

1. ***מכתב התחייבות:***

*הריני מתחייב לכך שהמענק של הפקולטה נועד לקדם הגשה לקרן תחרותית חיצונית.*

1. **לוח זמנים ותקציב משוערים:** אני מעריך שמשך המחקר יארך כשנתיים – תשפ"ד-תשפ"ה. **ההוצאות הכרוכות בנסיעה לארכיונים בחו"ל ובהוצאה לאור מדעית. כ-75 אלף ₪.**
2. **תוצאות ראשוניות:**

**השתתפתי בארבעה כנסים בינלאומיים, בנידון זה:**

1. "Since Donna Gracia to Marco Yosef Baruch: From the Normative Messianic Idea to Its Reflection, Zionism", International Conference in Portugal. *Portuguese Jews and the Spanish-Portuguese Jewish Diaspora*, Dahan Center and the Universities of Lisbon and Porto, July 2, 2018, Lisbon, Porto
2. "Between "Old Yishuv" and "Ancient Yishuv": The History of the Sephardic Yishuv in Eretz Israel (1540-1840) – Semantics and Methodology, The 18th World Congress of Jewish studies, Aug. 8, 2022, Jerusalem
3. "Holocaust days and revival - testimony and documentation of Rabbi Yosef Mashash and historiographical illumination", International Conference Ben Zvi Institute and Kiryat Ono. - *Rabbi Yosef Mashash International Conference - Halacha, Thought and History*, Ben Zvi Institute and Kiryat Ono, Jan. 3-4, 2022, Jerusalem
4. "Rabbi Juda Halevy, la Diaspora Séfarade et le rêve de la Résurrection d'Israël (1100-1948)", International zoom conference in the format of *Dialogia*, edited by Prof. Shmuel Trigano. *Juifs heureux en terre d'islam? L'éclairage de l'histoire et les enjeux du moment*, Feb. 13, 2022, International zoom conference

**אני מתעתד להשתתף בשני כנסים בינלאומיים, בנידון זה:**

1. 100 שנים לרפובליקה הטורקית 2023-1923, מגמות בחקר ההיסטוריה והתרבות של הקהילה היהודית בטורקיה המודרנית (ט"ז חשוון תשפ"ד, 31.10.23).
2. מורשתם ותרבותם של יהודי צפון הקווקז ומזרחו (י"ג-י"ד אלול תשפ"ג, 31-30.8.23).

**מחקרי על הרב י.ל אשכנזי (מניטו), לרבות האסכולות למדעי היהדות והמאמרים שאושרו לפרסום**, **עוסקים בכך**:

1. י' שרביט**,** עבריות ומעבר לה – דיוקן אינטלקטואלי של הרב י. ל. אשכנזי (מניטו), אדרא, תל אביב, תשע"ט.
2. Yossef Charvit (2023): Uncompromising Zionism in North Africa, ***Israel Affairs***, DOI: 10.1080/13537121.2023.2206231 **A** To link to this article: <https://doi.org/10.1080/13537121.2023.2206231>
3. Y. Charvit**,** "The Sabbatean Syndrome, Messianic Idea and Zionism", ***Journal of Jewish Studies*** (in press).(21 pages, 10867 words). **A+**
1. . **עת לחקור ועת להתבונן**, מרכז זלמן שזר תשנ"ח. [↑](#footnote-ref-1)
2. . רבקה שכטר, **השורשים התיאולוגיים של הרייך השלישי**, משרד הביטחון תש"ן. [↑](#footnote-ref-2)
3. . דברי ההקדמה של פרופ' אלון גל. ראה: גל אלון (ע), **הציונות לאזוריה ב', הבלקן, המזרח התיכון, צפון אפריקה ואסיה התיכונה,** מרכז זלמן שזר ואוניברסיטת בן גוריון תש"ע.

 [↑](#footnote-ref-3)
4. . בצלאל יצחק, **נולדתם ציונים, הספרדים בארץ ישראל בציונות ובתחייה העברית בתקופה העות'מאנית**, יד יצחק בן צבי ומכון בן צבי תשס"ח. [↑](#footnote-ref-4)
5. . בהקשר לכך אתמודד מתודולוגית עם החוקרים מיכאל אביטבול, מרטין גילברט, אלון קונפינו, נתן ויינשטוק, חנה יבלונקה, דן מכמן, רוברט סטלוף, מיכאל לסקר, נסיה שמר, אדי כהן, בארי רובין, וולפגאנג שוואניץ וג'פרי הרף. [↑](#footnote-ref-5)
6. Alon Confino, ***A World Without Jews*,** Yale University Press, 2014 [↑](#footnote-ref-6)